DA Den Europæiske Unions Tidende C 111/17

Meddelelse fra Norge vedrørende Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter

Meddelelse om indkaldelse af ansøgninger om oliekoncessioner på den norske kontinentalsokkel — Tildelinger i forhåndsdefinerede områder 2013

2013/C 111/08

Olje- og energidepartementet indkalder hermed ansøgninger om oliekoncessioner i overensstemmelse med Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter, jf. artikel 3, stk. 2, litra a).

Oliekoncessionerne vil blive tildelt aktieselskaber, som er registreret i Norge eller i en anden stat, der er part i aftalen om Det Europæiske Økonomiske Samarbejdsområde (EØS-aftalen), eller til fysiske personer, som har hjemsted i en stat, der er part i EØS-aftalen. Aktieselskabet skal som minimum have en aktiekapital på 1 mio. NOK eller et beløb svarende hertil i en anden valuta i registreringslandet.

Selskaber, der ikke for tiden er koncessionshavere på den norske kontinentalsokkel, kan tildeles oliekoncessioner, hvis de er prækvalificerede som koncessionshavere på den norske kontinentalsokkel.

Selskaber, der indsender individuelle ansøgninger, og selskaber, der ansøger som del af en gruppe, vil blive behandlet på lige fod af Olje- og energidepartementet. Ansøgere, der indsender en individuel ansøgning, og ansøgere, som er en del af en gruppe, der indsender en fælles ansøgning, vil alle blive betragtet som ansøgere til en oliekoncession. Olje- og energidepartementet kan på grundlag af ansøgninger, der indsendes af grupper eller individuelle ansøgere, fastlægge sammensætningen af koncessionsgrupperne, herunder fjerne ansøgere fra en fælles ansøgning og tilføje individuelle ansøgere, og udpege operatøren for sådanne grupper.

Tildeling af en andel af en oliekoncession vil forudsætte, at koncessionshaverne indgår en aftale om olieaktiviteter, herunder en fælles driftsaftale og en regnskabsaftale. Hvis oliekoncessionen deles stratigrafisk, er indehaverne af de to stratigrafisk opdelte koncessioner også forpligtede til at indgå en særlig fælles driftsaftale, som regulerer forholdet mellem dem i denne forbindelse.

Ved de nævnte aftalers undertegnelse indgår koncessionshaverne i et joint venture, hvor størrelsen af deres andel til enhver tid vil være identisk med deres andel af oliekoncessionen.

Koncessionsdokumenterne vil hovedsagelig være baseret på relevante dokumenter fra tildelingerne i forhåndsdefinerede områder 2012. Målet er, at hovedelementerne i eventuelle tilpasninger af rammerne skal være tilgængelige for industrien forud for ansøgningstidspunktet.

Kriterierne for tildeling af en oliekoncession

For at fremme god ressourceforvaltning og hurtig og effektiv efterforskning og produktion af olie på den norske kontinentalsokkel, herunder sammensætning af koncessionsgrupper til sikring heraf, gælder følgende kriterier for tildeling af andele af oliekoncessioner og for udpegning af operatør:

a) ansøgerens relevante tekniske ekspertise, herunder ekspertise med hensyn til udviklingsarbejde, forskning, sikkerhed og miljø, og hvorledes denne ekspertise aktivt kan bidrage til en omkostningseffektiv efterforskning og i givet fald produktion af olie fra det pågældende geografiske område

b) ansøgerens økonomiske evne til at foretage efterforskningen efter og i givet fald produktionen af olie i det pågældende geografiske område

c) ansøgerens geologiske indsigt i det pågældende geografiske område, og hvorledes koncessionshaverne agter at foretage en effektiv efterforskning efter olie

d) ansøgerens tidligere erfaringer på den norske kontinentalsokkel eller tilsvarende relevante erfaringer fra andre områder

e) erfaringer fra andre af ansøgerens aktiviteter

f) hvis ansøgerne ansøger som en del af en gruppe, vil der blive taget hensyn til gruppens sammensætning, den anbefalede operatør og gruppens kollektive kompetence

g) oliekoncessionerne vil fortrinsvis blive tildelt et joint venture, hvor mindst en deltager har boreerfaring fra mindst en olieforskning på den norske kontinentalsokkel som operatør eller har tilsvarende relevante driftsmæssige erfaringer uden for den norske kontinentalsokkel

h) oliekoncessionerne vil fortrinsvis blive tildelt to eller flere koncessionshavere, hvor mindst en af dem har erfaringer som nævnt under g)

i) den udpegede operatør for oliekoncessionerne i Barentshavet skal have boreerfaring med mindst en olieefterforskning på den norske kontinentalsokkel som operatør eller have tilsvarende relevante driftsmæssige erfaringer uden for den norske kontinentalsokkel

j) med hensyn til oliekoncessionerne i dybe farvande skal den udpegede operatør og mindst én anden deltager i koncessionen have foretaget mindst én boring på den norske kontinentalsokkel som operatør eller have tilsvarende relevante driftsmæssige erfaringer uden for den norske kontinentalsokkel. Mindst én deltager i oliekoncessionen skal have foretaget boringer i dybe farvande i egenskab af operatør

k) for de oliekoncessioner, hvor undersøgelsesboringer indebærer højt tryk og/eller høje temperaturer (HPHT), skal den udpegede operatør og mindst én anden deltager have foretaget mindst én boring på den norske kontinentalsokkel som operatør eller have tilsvarende relevante driftsmæssige erfaringer uden for den norske kontinentalsokkel. Mindst én deltager i oliekoncessionen skal have foretaget en HPHT-boring i egenskab af operatør.

Blokke, der kan ansøges om

Det geografiske område, for hvilket der kan indsendes ansøgninger, er det område på den norske kontinentalsokkel, der er forhåndsdefineret for denne koncessionsrunde. Ansøgninger om andele af oliekoncessioner kan indsendes for de blokke, der ikke er givet koncession på inden for det forhåndsdefinerede område, og for blokke eller dele af blokke, der er frigivet inden for det forhåndsdefinerede område før udløbet af fristen for indsendelse af ansøgninger.

Meddelelsens fulde ordlyd med detaljerede kort over de pågældende områder kan findes på Oljedirektoratets hjemmeside http://www.npd.no/apa2013 eller kan fås ved henvendelse til Olje- og energidepartementet, tlf. +47 22246209.

Ansøgninger om oliekoncessioner indgives til

Olje- og energidepartementet Postboks 8148 Dep. 0033 Oslo NORWAY

To kopier af ansøgningen skal fremsendes til

Oljedirektoratet Postboks 600 4003 Stavanger NORWAY

Frist: 11. september 2013 kl. 12.00

Tildelingen af oliekoncessioner i forbindelse med tildelingerne i prædefinerede områder i 2013 på den norske kontinentalsokkel finder sted 90 dage efter offentliggørelsen af indkaldelsen af ansøgninger og er planlagt til udgangen af 2013/begyndelsen af 2014, men senest den 30. marts 2014.